**RAPORT PRIVIND SITUAŢIA HIDROMETEOROLOGICĂ**

**ŞI A CALITAŢII MEDIULUI**

**în intervalul 21.09.2022 ora 08.00 – 22.09.2022, ora 08.00**

**I. SITUAŢIA HIDROMETEOROLOGICĂ**

**1. Situaţia și prognoza hidrologică pe râurile interioare și Dunăre, din 22.09.2022, ora 08.00**

**RÂURI:**

**Debitele au fost în general în scădere,** exceptând cursurile inferioare ale Someșului și Mureșului, unde au fost în creștere ca urmare a propagării.

Pe râurile din bazinele hidrografice: Jiu, Olt, Vedea, Argeș, Ialomița, Bârlad, bazinul mijlociu și inferior al Prutului și pe râurile din Dobrogea, debitele au fost relativ staționare.

Debitele se situează în general la valori sub mediile multianuale lunare, cu coeficienți moduli cuprinși între 30-80% din normalele lunare, mai mari (în jurul și peste normalele lunare) pe râurile din bazinele hidrografice: Vișeu, Iza, Tur, Someș, Crasna, Barcău, Crișuri, Mureș, Bega, Timiș, Bârzava, Moravița, Nera, Jiu, Olt, bazinele superioare ale Argeșului, Moldovei, Bistriței, Trotușului, cursul Sucevei, cursul superior al Prutului și mai mici (sub 30% din mediile multianuale lunare) pe râurile din bazinele hidrografice: Bârladului și Jijiei.

A fost în vigoare **ATENȚIONAREA HIDROLOGICĂ** nr. 71 din 20.09.2022, până la ora 09:00.

Nivelurile pe râuri la stațiile hidrometrice se situează sub **COTELE DE ATENȚIE.**

**Debitele vor fi în general în scădere,** exceptând râurile din bazinele hidrografice: Vedea, Argeş, Ialomița, Bârlad, bazinul mijlociu și inferior al Prutului și cele din Dobrogea, unde vor fi relativ staționare, iar pe cursul inferior al Mureşului (aval de s.h. Radna), vor fi în creștere ca urmare a propagării.

Sunt posibile ușoare creșteri de niveluri și debite pe unele râuri mici aferente zonelor de deal și munte din nordul și centrul țării, ca urmare a precipitațiilor prognozate și propagării.

Nivelurile pe râuri la stațiile hidrometrice se vor situa sub **COTELE DE ATENȚIE.**

**DUNARE:**

**Debitul la intrarea în țară (secțiunea Baziaș**) în intervalul 21.09.2022 – 22.09.2022 **a fost în creştere, având valoarea de 3200 m3/s,** sub media multianuală a lunii **septembrie (3800 m3/s).**

În aval de Porţile de Fier debitele au fost în creștere pe sectorul Gruia – Călărași, relativ staționare pe sectorul Cernavodă – Vadu Oii și în scădere pe sectorul Brăila – Tulcea.

**Debitul la intrarea în țară (secțiunea Baziaș) va fi în creștere (3500 m3/s).**

În aval de Porțile de Fier debitele vor fi în creştere pe sectorul Gruia – Vadu Oii şi staționare pe sectorul Brăila – Tulcea.

**2.** **Situaţia meteorologică în intervalul 21.09.2022, ora 08.00 – 22.09.2022, ora 08.00**

**În ţara,** vremea s-a menţinut mai rece decât normal în toate regiunile, chiar deosebit de rece pentru ultima decadă a lunii septembrie (cu abateri termice negative față de mediile climatologice de 6...8 grade) în zonele montane, ziua în jumătatea de nord-vest, iar noaptea cu precădere în sudul teritoriului. Înnorările au fost mai persistente în nord-est şi zona Carpaţilor Orientali, iar în rest cerul a fost variabil, temporar noros în special în cursul zilei. A plouat pe arii extinse în vest şi în nord, local în centru şi în sud-vest şi izolat în restul teritoriului. Au fost mai ales averse, în general slabe, iar pe alocuri în Oltenia şi Crişana şi izolat în Muntenia, Banat şi sud-vestul Transilvaniei s-au semnalat descărcări electrice. Cu totul izolat în judeţele Arad şi Dolj au fost căderi de grindină de mici dimnesiuni. În zona montană, la altitudini de peste 1500 m, local au fost precipitații slabe sub formă de lapoviță și ninsoare și pe suprafeţe mici este strat de zăpadă ce măsura aseară la ora 21 -în platformele staţiilor meteo- până la 11...14 cm în masivele cele mai înalte din nordul Carpaţilor Orientali şi în Munţii Făgăraş. Vântul a suflat slab şi moderat, izolat cu intensificări pe crestele montane, cu precădere în a doua parte a intervalului, cu rafale de peste 80 km/h în vestul Carpaţilor Meridionali, dar trecător şi în Oltenia şi nordul Moldovei, cu până la 45...50 km/h. Temperaturile maxime s-au încadrat între 12 grade la Rădăuţi şi Întorsura Buzăului și 22 de grade la București-Filaret, iar la ora 06 se înregistrau valori termice între 2 grade la Ploiești și Târgu Logrești și 12 grade la Constanţa-dig, Constanța, Gura Portiței și Buzău. Dimineaţa şi noaptea, pe areale mici s-a format ceaţă.

*Observație: a fost emis 1 mesaj de atenționare cod galben .*

**La Bucureşti,** vremea a fost mai rece decât normal în această perioadă din an, chiar deosebit de rece în timpul nopţii. Cerul a fost variabil, cu înnorări temporare mai ales ziua, iar vântul a suflat în general slab. Temperatura maximă a fost de 20 de grade la Afumați, 21 de grade la staţia meteo Băneasa și 22 de grade la Filaret, iar la ora 06 se înregistrau 4 grade în Băneasa, 7 grade la Afumați și 8 grade la Filaret.

**3. Prognoza meteorologică în intervalul 22.09.2022, ora 08.00 – 23.09.2022, ora 08.00**

**În ţara,** vremea va fi rece pentru ultima decadă a lunii septembrie în cea mai mare parte a ţării. În regiunile din vest, centru şi nord, în zonele montane şi submontane, înnorările vor fi persistente mai ales în cursul zilei când pe arii relativ extinse va ploua trecător; la altitudini de peste 1600 m, va fi şi ninsoare sau lapoviţă. În sud şi sud-est, vor predomina perioadele cu soare, iar ploile se vor semnala pe spaţii mici - mai ales după-amiaza, când vor fi însoţite izolat şi de descărcări electrice. Vântul va sufla slab şi moderat, cu intensificări uşoare în prima parte a intervalului în Moldova, Dobrogea, estul Munteniei şi în zonele înalte ale Carpaţilor Meridionali. Temperaturile maxime se vor încadra între 10 şi 20 grade, iar cele minime vor fi cuprinse în general între 1 şi 10 grade. Izolat, dimineaţa şi noaptea, se va forma ceaţă.

**La Bucureşti,** vremea va fi mai rece decât în mod obişnuit pentru această perioadă din an, cu temperatura maximă în jurul valorii de 19 grade şi minima de 7...9 grade. Cerul va fi temporar noros şi mai ales în a doua parte a zilei vor fi averse slabe şi posibil descărcări electrice. Vântul va sufla slab până la moderat.

**II. CALITATEA APELOR**

**2.1. Pe fluviul Dunarea**

Nu au fost semnalate evenimente deosebite.

**2.2. Pe râurile interioare**

Nu au fost semnalate evenimente deosebite.

**2.3. Pe Marea Neagra**

Nu au fost semnalate evenimente deosebite.

**III. CALITATEA MEDIULUI**

**3.1. În domeniul aerului**

**Agenţia Naţională pentru Protecţia Mediului** informează că din rezultatele analizelor efectuate în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2(dioxid de sulf), ale pragurilor de alertă și informare pentru O3 (ozon) și ale valorii limită zilnice pentru PM10 (pulberi în suspensie cu diametrul < 10 microni) (50 µg/mc).

**3.2. În domeniul solului şi vegetaţiei**

Nu au fost semnalate evenimente deosebite, iar la nivelul fondului forestier de stat nu s-au înregistrat incendii sau doborâturi de vânt.

**3.3. În domeniul supravegherii radioactivităţii mediului**

Menţionăm că, pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul de timp menţionat şi nu s-au semnalat evenimente deosebite.Parametrii constataţi la staţiile de pe teritoriul României s-au situat în limitele fondului natural.

**3.4. În municipiul Bucureşti**

În ultimele 24 de ore, sistemul de monitorizare a calităţii aerului în Municipiul Bucureşti nu a semnalat depăşiri ale pragurilor de informare şi alertă.

**IV. ALIMENTĂRI CU APĂ**

***Administraţia Bazinală de Apă Prut Bârlad***

Judeţul Botoşani

Se menţine situaţia de restricţii în alimentarea cu apă pentru piscicultură la folosinţa: S.C. Pirania S.R.L. Botoşani - pepiniera piscicolă Havarna, prin reducerea debitelor la sursa r. Baseu - ac. Cal Alb corespunzător treptei a III-a de restricţii.

Se menţine Planul de restricţii în alimentarea cu apă - treapta a III-a, pentru A.N.I.F. Filiala Teritorială Moldova Nord-U.A Botoşani-Sistemul de irigaţii Movileni-Havarna, sursa ac. Cal Alb - r. Baseu.

Judeţul Iaşi:

Se menţine situaţia de restricţii în alimentarea cu apă pentru piscicultură la folosinţele: - S.C. Noralex S.R.L. Iaşi, S.C. Piscicola S.R.L. Iaşi şi S.C. CC & PES S.R.L. Iaşi prin încetarea livrării apei din sursa r. Miletin – ac. Halceni;

- SC ACVACOM SRL Iaşi prin reducerea debitelor la sursa r. Gurguiata – ac. Plopi corespunzător treptei III de aplicare a restricţiilor;

- SC MIHPES SRL Iaşi prin reducerea debitelor la sursa r. Valea Oii – ac. Sarca corespunzător treptei III de aplicare a restricţiilor.

Se menţine aplicarea Planului de restricţii în alimentarea cu apă pentru piscicultură prin reducerea debitului la sursa r. Ezareni - ac. Ezareni, corespunzător treptei III, începând cu data de 01.09.2022, pentru Staţiunea de Cercetare Dezvoltare pentru Acvacultură şi Ecologie Acvatică Horpaz.

Judeţul Vaslui

Se menţin prevederile „Planului de restricţii şi folosire a apei în perioade deficitare”, astfel:

- treapta III - pentru S.C. AQUAVAS S.A. VASLUI – Sucursala Vaslui din acumularea Soleşti;

- treapta III - ANIF Filiala Teritorială de Îmbunătăţiri Funciare Vaslui-Amenajare de irigaţii Mânjeşti, sursa acumularea Mânjeşti.

Direcția Comunicare